b'\n_START_ARTICLE_\nPasi Kouvalainen\n_START_SECTION_\nUra\n_START_PARAGRAPH_\nKouvalainen on Pyh\xc3\xa4j\xc3\xa4rven Pohdin kasvatti. H\xc3\xa4n siirtyi C-juniori-ik\xc3\xa4isen\xc3\xa4 Iisalmen Peli-Karhuihin kaudeksi 2006\xe2\x80\x932007. Seuraavalla kaudella 2007\xe2\x80\x932008 Kouvalainen oli IPK:n C-nuorten paras pistemies sek\xc3\xa4 SM-karsinnoissa tehoilla 2+3=5 ett\xc3\xa4 C-nuorten I-divisioonan runkosarjassa tehoilla 13+12=25. Kaudeksi 2008\xe2\x80\x932009 Kouvalainen siirtyi Kalevan Palloon._NEWLINE_Kouvalainen debytoi KalPan SM-liigajoukkuessa kaudella 2012\xe2\x80\x932013. H\xc3\xa4n pelasi ensimm\xc3\xa4isen liigaottelunsa 13. marraskuuta 2012 vieraissa Pelicansia vastaan ja sai siin\xc3\xa4 j\xc3\xa4\xc3\xa4aikaa 5.18 minuuttia. Kouvalainen sy\xc3\xb6tti my\xc3\xb6s Janne Kolehmaisen tekem\xc3\xa4n KalPan 1\xe2\x80\x932-voittoon p\xc3\xa4\xc3\xa4ttyneen ottelun ratkaisumaalin. Suurimman osan kaudestaan h\xc3\xa4n pelasi kuitenkin joukkueen A-nuorissa, joiden kolmanneksi paras pistemies Kouvalainen oli tehoilla 7+24=31._NEWLINE_Syksyll\xc3\xa4 2013 Kouvalainen liittyi ensin Mestis-joukkue Kajaanin Hokin harjoitusvahvuuteen ja sopi kauden 2013\xe2\x80\x932014 kynnyksell\xc3\xa4 jatkavansa joukkueessa. H\xc3\xa4n pelasi samana syksyn\xc3\xa4 my\xc3\xb6s nelj\xc3\xa4 European Trophyn ottelua KalPan SM-liigajoukkueen mukana. Kauden mittaan Kouvalainen nousi kuitenkin takaisin KalPan SM-liigajoukkueeseen, jossa h\xc3\xa4n pelasi 25 runkosarjaottelua tehopistein 1+2=3. Kouvalaisen liigauran avausmaali syntyi runkosarjan toiseksi viimeisell\xc3\xa4 kierroksella 11. maaliskuuta 2014 vieraissa Espoo Bluesia vastaan._NEWLINE_Kaudeksi 2014\xe2\x80\x932015 Kouvalainen siirtyi vuoden mittaisella sopimuksella Mestiksen nousijajoukkue KeuPa HT:hen. Kaudella 2015\xe2\x80\x932016 h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 7+30=37. Kouvalainen voitti my\xc3\xb6s KeuPan sis\xc3\xa4isen tehotilaston lukemalla +25, kuten my\xc3\xb6s kev\xc3\xa4\xc3\xa4n 2016 pudotuspeleiss\xc3\xa4 lukemalla +2._NEWLINE_Kouvalainen palasi kaudeksi 2016\xe2\x80\x932017 vuoden mittaisella sopimuksella Hokkiin, jota valmentaa h\xc3\xa4nelle KalPasta tuttu Jari Laukkanen. Kaudeksi 2017\xe2\x80\x932018 Kouvalainen palasi vuoden mittaisella sopimuksella h\xc3\xa4nen junioriuraltaan tuttuun Iisalmen Peli-Karhuihin pelaamaan Mestist\xc3\xa4. Kaudeksi 2018\xe2\x80\x932019 h\xc3\xa4n siirtyi jatkamaan Mestis-uraansa vuoden mittaisella sopimuksella Heinolan Peliittoihin. Kouvalainen nimettiin joukkueen varakapteeniksi. H\xc3\xa4n voitti joukkueen sis\xc3\xa4isen piste- ja maalip\xc3\xb6rssin tehoilla 13+14=27. Mestiskarsinnoissa Kouvalainen oli Peliittojen paras pistemies ja sy\xc3\xb6tt\xc3\xa4j\xc3\xa4 tehoilla 1+5=6. H\xc3\xa4n pelasi kauden aikana my\xc3\xb6s yhden ottelun lainalla SM-liigajoukkue Pelicansissa tehden yhden sy\xc3\xb6tt\xc3\xb6pisteen._NEWLINE_Kaudeksi 2019\xe2\x80\x932020 Kouvalainen nimettiin Peliittojen kapteeniksi.'